Dare reHigh Court Rinopa Mukana weKubvisa Mari yeChibatiso kuNhengo dzeMDC-T
Vanhu ava vanzi vabhadhare madhora makumi matatu pamunhu mumwe chete uye kuti vazviratidze kumatikitiva eLaw and Order nemusi weChishanu wega wega kusvika nyaya yavo yatongwa. Vanziwo vasakanganise kana kuvhiringa vafakazi.
HARARE — Dare repamusoro reHigh Court rapa mvumo yekubhadhara mari yechibatiso kuvanhu makumi mashanu nevashanu avo vakasungwa muHarare musi wa26 Nyamavhuvhu pakuratidzira kwainge kwakarongwa nemapato anopikisa ari pasi pechirongwa cheNational Electoral Reform kana kuti NERA. Justice Happias Zhou vapa mutongo uyu zvichitevera chikumbiro chegweta revanhu ava VaJeremiah Bamu. Vanhu ava vanzi vabhadhare madhora makumi matatu pamunhu mumwe chete uye kuti vazviratidze kumatikitiva eLaw and Order nemusi weChishanu wega wega kusvika nyaya yavo yatongwa. Vanziwo vasakanganise kana kuvhiringa vafakazi. VaBamu vaudza Studio 7 kuti kunyange hazvo vafara nemutongo wedare, chikumbiro chekuda kushandura mhosva iri kupomerwa vanhu chaitwa nemuchuchusi VaEdmore Nyazamba hachina kuvafadza. Vanhu ava vari kupomerwa mhosva yekukonzera mhirizhonga asi VaNyazamba vazivisa kuti vanoda kushandura mhosva iyi kuti vanhu ava vatongwe nenyaya yekuita chigandanga kana kupfurikidza mwero. VaBamu vati vachapindura nyaya iyi apo ichatanga kutongwa. Kutongwa kwevanhu ava kunotarisirwa kutanga mukati memwedzi miviri sezvo mapurisa akati anoda mwedzi miviri kuferefeta nyaya iyi. Mune imwewo nyaya muHigh Court mekare, Justice Lavender Makoni, vamboisa parutivi mutongo wavo panyaya yemutevedzeri wemutungamiriri wenyika VaPhelekezela Mphoko avo vari kuda kuti bepanhau reThe Daily News rivabhadhare mamiriyoni makumi mashanu emadhora. VaMphoko vanonzi vari kuti bepanhau iri rakasvibisa zita ravo apo rakanyora nyaya yekuti vaitengesa zvombo zvaifanira kushandiswa nevamwe vavo panguva yehondo yerusununguko. Dare rakange rarasa nyaya iyi sezvo VaMphoko vainge vatadza kupinda pamusangano unoitwa nemutongi, mumhan’ari pamwe neari kupomerwa mhosva, nemagweta kana kuti pre-trial conference pachirungu. VaMphoko vanoti vakatadza kuuya kumusangano uyu vakatumira nhume yavo sezvo vaive vakabata chinzvimbo chemutungamiriri wenyika, uye nhasi gweta ravo Advocate Thabani Mpofu vaudza dare kuti VaMphoko vanoda kuti nyaya iyi ienderere mberi. Gweta reDaily News VaAlec Muchadehama vaudza Studio 7 kuti ivo vanoda kuti VaMphoko pachavo vauye kudare kwete kuramba vachitumira nhume yavo. Mupepeti weDaily News VaStanely Gama vanoti vanomira nenyaya yavo uye vanhu vane vafakazi panyaya yavo. Mumagwaro avo ari kudare, VaMphoko vanoda kuti munyori wenyaya iyi Fungi Kwaramba naVaGama pamwe neDaily News vavaripe mamiriyoni makumi mashanu emadhora. Daily News yakanyora nyaya yayo zvichitevera mashoko akataurwa nevaimbova sachigaro wesangano revakarwa hondo VaJabulani Sibanda. Zvichakadai sachigaro veMDC-T muHarare zvakare vari nhengo yeparamende yeHighfield West, VaEric Murayi vasungwa mushure mekupaka motokari yavo pamberi pemahofisi emutungamiriri wenyika VaRobert Mugabe epaMunhumutapa. VaMurayi vapaka motokari yavo mumugwagwa ndokubva vaenda kune rimwe divi remugwagwa kune Dare reHigh Court kunotaura nedzimwe nhengo dzebato ravo apo vazotorwa nevashandi vekumahofisi aVa Mugabe. Mumwe wevatevedzeri vemutungamiriri weMDC-T zvakare vari gweta VaNelson Chamisa avo vange vari paHigh Court vazopindira nyaya iyi izvo zvazoita kuti VaMurayi vasunungurwe mushure mekubhadhara faindi yemadhora makumi maviri sezvo vanzi vange vakamisa motokari yavo pakaipa kana kuti dangerous parking pachirungu. VaChamisa vaudza Studio 7 kuti mapurisa nevasori vange vatora motokari yaVaMurayi uye vange vave kuda kuongorora kuti yange isina zvinoputika here asi izvi hazvina kuzoitika mushure mekupindira kwavo. Mune imwewo nyaya, munyori mukuru muMDC-T zvakare varivo sachigaro wekomiti inoona nezvemutemo muNERA VaDouglas Mwonzora vati kuratidzira kwarongwa neNERA kuChitungwiza kuri kuenderera mberi zvisinei nekuti mapurisa achavapa mvumo here kana kuti kwete. Masango anopikisa anoti acharamba achi ratidzira dzamara hurumende yavandudza mitemo yezvesarudzo kuti nyika iite sarudza dzakachena. Pane mazana nemazana evanhu vasungwa pakuratidzira uku kubvira pazvakatanga mwedzi miviri yapfuura.